
Terapeitiskās lietošanas atļaujas starptautiskais standarts
Pasaules Antidopinga kodeksa Terapeitiskās lietošanas atļaujas starptautiskais standarts ir Pasaules Antidopinga programmā izstrādāts obligāts starptautiskais standarts. To izstrādāja, apspriežoties ar parakstītājiem, valsts iestādēm, sportistiem un citām ieinteresētajām personām.
Terapeitiskās lietošanas atļaujas starptautiskais standarts pirmo reizi tika pieņemts 2004. gadā un stājās spēkā 2005. gada 1. janvārī. Pēc tam to astoņas reizes grozīja, pirmajam grozījumam stājoties spēkā 2009. gada janvārī, otrajam grozījumam – 2010. gada janvārī, trešajam grozījumam – 2011. gada janvārī, ceturtajam grozījumam – 2015. gada janvārī, piektajam grozījumam – 2016. gada janvārī, sestajam grozījumam – 2019. gada janvārī, septītajam grozījumam – 2021. gada janvārī un astotajam grozījumam – 2023. gada janvārī. Pārskatīto redakciju WADA Izpildkomiteja apstiprināja 2025. gada 5. decembrī, un tā ir spēkā no 2027. gada 1. janvāra.


Izdevējs:
Pasaules Antidopinga aģentūra, Stock Exchange Tower
800 Place Victoria (Suite 1700)
PO Box 120
Montreal, Quebec Canada H3C 0B4
www.wada-ama.org
Tālr.:	+ 1 514 904 9232
Fakss:	+ 1 514 904 8650

[bookmark: _Toc227737804][bookmark: _Toc227742381][bookmark: _bookmark0]PIRMĀ DAĻA. IEVADS, KODEKSA NOTEIKUMI UN INTERPRETĀCIJA
[bookmark: _Toc227737805][bookmark: _Toc227742382][bookmark: _bookmark1]1.0. Ievads un darbības joma
Terapeitiskās lietošanas atļaujas starptautiskais standarts ir Pasaules Antidopinga programmā izstrādāts obligāts starptautiskais standarts.
Terapeitiskās lietošanas atļaujas starptautiskā standarta nolūks ir noteikt a) kritērijus, kas jāizpilda, lai saņemtu terapeitiskās lietošanas atļauju (TUE), saskaņā ar kuru sportista paraugā drīkst būt aizliegta viela vai terapeitiskos nolūkos sportists drīkst lietot vai mēģināt lietot, glabāt aizliegtu vielu un/vai īstenot terapiju vai mēģināt īstenot terapiju, kurā tiktu lietota šāda viela, vai izmantot vai mēģināt izmantot aizliegtu metodi; b) antidopinga organizāciju pienākumus attiecībā uz to TUE programmu; c) procedūru, kas sportistam jāievēro, pieprasot TUE; d) procedūru, kas sportistam jāievēro, lai vienas antidopinga organizācijas piešķirto TUE atzītu cita antidopinga organizācija; e) procedūru, kas jāievēro WADA, pārskatot lēmumus par TUE, un f) stingrus konfidencialitātes noteikumus attiecībā uz TUE procedūrām.
[bookmark: _bookmark2]2.0. Kodeksa noteikumi
Turpmāk norādītie Kodeksa panti tieši attiecas uz Terapeitiskās lietošanas atļaujas starptautisko standartu; ar tiem var iepazīties, skatot pašā Kodeksā:
· Kodeksa 4.4. pants “Terapeitiskās lietošanas atļaujas”;
· Kodeksa 10.2.4. pants “Terapeitiskās lietošanas atļaujas kritēriji”;
· Kodeksa 13.4. pants “Pārsūdzības saistībā ar TUE”;
· [bookmark: _bookmark3]Kodeksa 14.5.2. pants “Dopinga kontroles informācijas datubāze un ievērošanas uzraudzība”.
[bookmark: _Toc227737806][bookmark: _Toc227742383]3.0. Interpretācija
Terapeitiskās lietošanas atļaujas starptautiskā standarta oficiālo tekstu publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.
Tāpat kā Kodekss, arī Terapeitiskās lietošanas atļaujas starptautiskais standarts ir izstrādāts, pienācīgi ņemot vērā samērīguma un cilvēktiesību aizsardzības principus, kā arī citus piemērojamos tiesiskos principus. To interpretē un piemēro, ņemot vērā šos aspektus.
Piezīmēs, kas sniegtas par vairākiem Terapeitiskās lietošanas atļaujas starptautiskā standarta noteikumiem, ir iekļauti norādījumi par šo noteikumu interpretāciju.
Ja vien nav norādīts citādi, atsauces uz pantiem vai pielikumiem ir atsauces uz Terapeitiskās lietošanas atļaujas starptautiskā standarta pantiem vai pielikumiem.
Terapeitiskās lietošanas atļaujas starptautiskajā standartā lietotais termins “dienas” nozīmē kalendārās dienas (t. i., nedēļas dienas, ieskaitot brīvdienas), ja vien nav norādīts citādi.
Termini, kas ir izmantoti šajā starptautiskajā standartā un ir definēti Kodeksā, ir rakstīti kursīvā. Termini, kas ir definēti šajā vai citā starptautiskajā standartā, ir pasvītroti.
Kodeksā un starptautiskajos standartos definētie termini, kas tiek lietoti Terapeitiskās lietošanas atļaujas starptautiskajā standartā, ir sniegti 1. papildinājumā.
Terapeitiskās lietošanas atļaujas starptautiskā standarta pielikumiem un papildinājumiem ir tāds pats obligātais statuss kā pārējam starptautiskā standarta tekstam.
Turpmāk norādītie formulējumi Terapeitiskās lietošanas atļaujas starptautiskajā standartā tiek interpretēti šādi:
· īstenības un vajadzības izteiksme [angļu valodas redakcijā – konstrukcijas ar shall] tiek izmantota, lai norādītu obligātu pienākumu;
· vajadzības izteiksmes vēlējuma paveids [angļu valodas redakcijā – konstrukcijas ar should] tiek izmantots, lai norādītu ieteikumu.


[bookmark: _Toc227737807][bookmark: _Toc227742384][bookmark: _bookmark4]OTRĀ DAĻA. STANDARTI UN PROCEDŪRA TUE PIEŠĶIRŠANAI
[bookmark: _Toc227737808][bookmark: _Toc227742385][bookmark: _bookmark5]4.0. Kritēriji TUE saņemšanai
4.1. Sportists, kuram terapeitisku apsvērumu dēļ jālieto aizliegta viela vai aizliegta metode, pirms attiecīgās vielas vai metodes lietošanas vai glabāšanas piesakās TUE saņemšanai un to saņem, ja vien sportists nav tiesīgs pieteikties TUE saņemšanai ar atpakaļejošu datumu saskaņā ar 4.3. pantu vai ja viņam nav cita pieņemama pamatojuma vielas glabāšanai saskaņā ar Kodeksa 2.6. pantu. Neatkarīgi no tā, vai pieteikums tiek iesniegts iepriekš vai ar atpakaļejošu datumu saskaņā ar 4.3. pantu, abos gadījumos ir izpildāmi 4.2. panta kritēriji.
[Piezīme par 4.1. pantu. Var būt situācijas, kad sportistam ir kāds medicīniskais stāvoklis un viņš izmanto vai glabā aizliegtu vielu vai aizliegtu metodi, pirms uz viņu attiecas antidopinga noteikumi. Šādā gadījumā attiecībā uz šādu iepriekšēju lietošanu/glabāšanu TUE nav nepieciešama, un pietiek ar TUE attiecībā uz turpmāko.
Ja sportistam netiek piešķirta TUE ar atpakaļejošu datumu antidopinga noteikumu pārkāpuma izskatīšanas gaitā, būtu jāņem vērā arī Kodeksa 10.2.4. pants attiecībā uz jebkuru piemērojamo diskvalifikācijas periodu.]
4.2. Sportistam var piešķirt TUE, ja (un tikai tad) viņš var pierādīt, ka ir izpildīti visi šie kritēriji:
a) sportistam ir diagnosticēts medicīnisks stāvoklis, kas ir pamatots ar atbilstošiem klīniskiem pierādījumiem;
b) aizliegtā viela vai aizliegtā metode ir paredzētā medicīniska stāvokļa ārstēšana, un nav pamatoti pieļaujamas terapeitiskās alternatīvas;
[Piezīme par 4.2. panta a) un b) punktu. Aizliegtās vielas vai aizliegtās metodes lietošana var būt daļa no nepieciešamās diagnostikas izmeklēšanas, nevis pati ārstēšana.]
[Piezīme par 4.2. panta b) punktu. Ieteiktā ārstēšana un pamatotu atļautu alternatīvu izvērtēšana var balstīties uz tādiem faktoriem kā uz pierādījumiem balstītas vadlīnijas, blakusparādību profili vai citi medicīniski pamatojumi, tostarp, ja piemērojams, ģeogrāfiski specifiska medicīniskā prakse un iespēja piekļūt medikamentiem. Turklāt pirms aizliegtās vielas vai aizliegtās metodes lietošanas ne vienmēr ir neveiksmīgi jāizmēģina alternatīvas.]
c) izvērtējot iespējamības, terapeitiskos nolūkos lietojot aizliegto vielu vai aizliegto metodi, sportista sniegums neuzlabosies vairāk, nekā varētu gaidīt no šā sportista pēc tam, kad viņš atgūs normālu veselības stāvokli pēc attiecīgā medicīniskā stāvokļa izārstēšanas;
[Piezīme par 4.2. panta c) punktu. Sportista normālais veselības stāvoklis jānosaka individuāli. Konkrēta sportista normāls veselības stāvoklis ir veselības stāvoklis, kāds viņam būtu, ja nepastāvētu medicīniskais stāvoklis, kura dēļ sportists vēlas iegūt TUE.]
d) nepieciešamību lietot aizliegto vielu vai aizliegto metodi nedrīkst pilnīgi vai daļēji pamatot ar to, ka sportists (bez TUE) iepriekš ir lietojis kādu vielu vai metodi, kas šādas lietošanas laikā bijusi aizliegta.
[Piezīme par 4.2. pantu. Šo kritēriju piemērošanā saistībā ar konkrētiem medicīniskajiem stāvokļiem būtu jāizmanto WADA tīmekļvietnē pieejamās ISTUE vadlīnijas (Terapeitiskās lietošanas atļaujas starptautiskā standarta vadlīnijas).
TUE piešķiršanas pamatā ir tikai 4.2. pantā izklāstīto kritēriju apsvēršana. Netiek apsvērts, vai aizliegtā viela vai aizliegtā metode ir klīniski visatbilstošākā vai visdrošākā vai arī tās lietošana ir likumīga visās jurisdikcijās.
Kad starptautiskās federācijas vai lielu sporta pasākumu rīkotājorganizācijas terapeitisko lietošanas atļauju komiteja (TUE komiteja) lemj par to, vai atzīt vai neatzīt kādas citas antidopinga organizācijas piešķirtu TUE (skat. 7. pantu), un kad WADA pārskata lēmumu piešķirt (vai nepiešķirt) TUE (skat. 8. pantu), ir jāizvērtē tas pats jautājums, kas ir svarīgs, TUEC skatot TUE pieteikumu saskaņā ar 6. pantu, t. i., vai, izvērtējot iespējamību, sportists ir pierādījis atbilstību visiem 4.2. pantā minētajiem kritērijiem.]
4.3. TUE ar atpakaļejošu datumu nodrošina sportistam iespēju pieteikties aizliegtās vielas vai aizliegtās metodes TUE pēc attiecīgās vielas vai metodes lietošanas vai glabāšanas.
Sportists var pieteikties TUE saņemšanai ar atpakaļejošu datumu (taču viņam tik un tā ir jāizpilda 4.2. panta kritēriji), ja ir spēkā kāds no šiem izņēmumiem:
a) ir bijusi nepieciešama neatliekamā palīdzība vai kāda medicīniska stāvokļa akūta ārstēšana;
b) nebija pietiekami daudz laika, iespēju vai pastāvēja ārkārtēji apstākļi, kuru dēļ sportistam nebija iespējams iegūt TUE pirms attiecīgās vielas vai metodes lietošanas vai glabāšanas;
c) prioritāšu dēļ atsevišķos sporta veidos vai disciplīnās sportista valsts antidopinga organizācija neatļāva vai nepieprasīja sportistam pieteikties TUE saņemšanai turpmāk (skat. 5.2. panta d) punktu);
d) ja antidopinga organizācija izvēlas savākt paraugu no tāda sportista, kas nav ne starptautiska līmeņa sportists, ne valsts līmeņa sportists, un ja šis sportists lieto aizliegtu vielu vai aizliegtu metodi terapeitisku apsvērumu dēļ, tad antidopinga organizācija šim sportistam atļauj pieteikties TUE saņemšanai ar atpakaļejošu datumu vai
e) sportists ārpus sacensībām terapeitisku apsvērumu dēļ lietoja aizliegtu vielu, kas ir aizliegta tikai sacensību laikā.
[Piezīme par 4.3. panta c), d) un e) punktu. Šādiem sportistiem ir stingri ieteicams sagatavot medicīnisko lietu un būt gataviem pierādīt, ka tā atbilst TUE kritērijiem, kas norādīti 4.2. pantā, gadījumos, kad pēc parauga vākšanas ir jāiesniedz pieteikums TUE saņemšanai ar atpakaļejošu datumu.]
[Piezīme par 4.3. panta e) punktu. Mērķis ir noregulēt situācijas, kad terapeitisku apsvērumu dēļ sportists ārpus sacensībām lieto kādu vielu, kas ir aizliegta tikai sacensību laikā, taču pastāv risks, ka viela paliek viņa organismā arī sacensību laikā. Šādās situācijās antidopinga organizācija atļauj sportistam pieteikties TUE saņemšanai ar atpakaļejošu datumu (ja šis sportists tai jau nav pieteicies). Šā punkta mērķis ir arī nepieļaut, ka antidopinga organizācijām būtu jāvērtē iepriekšēji TUE pieteikumi, kas var nebūt nepieciešami.]
[Piezīme par 4.3. pantu. Tas, ka ir izpildīts viens no izņēmumiem attiecībā uz pieteikšanos TUE ar atpakaļejošu datumu, nenozīmē, ka TUE tiks piešķirta; tas nozīmē, ka sportista pieteikums var tikt izvērtēts saskaņā ar 4.2. pantu, lai noteiktu, vai konkrētie TUE kritēriji ir izpildīti.]
4.4. Izņēmuma gadījumos un neskarot citus noteikumus Terapeitiskās lietošanas atļaujas starptautiskajā standartā, sportists drīkst ar atpakaļejošu datumu pieteikties un saņemt TUE terapeitiskos nolūkos lietot aizliegtu vielu vai aizliegtu metodi, ja, ņemot vērā Kodeksa mērķi, būtu acīmredzami netaisnīgi viņam nepiešķirt TUE ar atpakaļejošu datumu. Starptautiska līmeņa sportistiem un valsts līmeņa sportistiem antidopinga organizācija var piešķirt TUE, ko attiecīgais sportists ir pieprasījis ar atpakaļejošu datumu saskaņā ar šo pantu, tikai tad, ja ir saņemts iepriekšējs WADA apstiprinājums (un WADA var pilnīgi pēc saviem ieskatiem piekrist antidopinga organizācijas lēmumam vai noraidīt to).
Tiem sportistiem, kuri nav starptautiska līmeņa sportisti vai valsts līmeņa sportisti, attiecīgā antidopinga organizācija var, iepriekš vispirms neapspriežoties ar WADA, piešķirt TUE, ko viņi ir pieprasījuši ar atpakaļejošu datumu saskaņā ar šo pantu, tomēr WADA jebkurā laikā var pārskatīt antidopinga organizācijas lēmumu piešķirt TUE ar atpakaļejošu datumu saskaņā ar šo pantu un var pilnīgi pēc saviem ieskatiem piekrist attiecīgajam lēmumam vai to atsaukt.
WADA un/vai antidopinga organizācijas lēmums, kas pieņemts saskaņā ar šo pantu, nav apstrīdams ne aizstāvoties tiesvedībā saistībā ar antidopinga noteikumu pārkāpumu, ne pārsūdzības kārtībā, ne citādi.
[Piezīme par 4.4. pantu. Skaidrības labad jānorāda, ka saskaņā ar 4.4. pantu atļauju ar atpakaļejošu datumu var piešķirt, pat ja nav izpildīti 4.2. panta kritēriji (lai gan šādu kritēriju izpilde būs būtisks apsvērums). Tostarp citi būtiski faktori bez ierobežojumiem varētu būt iemesli, kāpēc sportists nepieteicās TUE saņemšanai iepriekš, – sportista pieredze, sportista iepriekš gūtā izglītība, tas, vai sportists dopinga kontroles anketā ir paziņojis attiecīgās vielas vai metodes lietošanu, un nesen beidzies sportista TUE termiņš.]
4.5. Iepriekš minēto kritēriju vērtēšanas kārtība:
a) 4.2. pantā noteiktos kritērijus izvērtē TUE komiteja;
b) 4.3. panta a) punktā noteiktos kritērijus izvērtē attiecīgā antidopinga organizācija, konsultējoties ar TUE komitejas locekli(-ļiem);
c) 4.3. panta b)–e) punktā noteiktos kritērijus izvērtē attiecīgā antidopinga organizācija, kura pēc saviem ieskatiem var konsultēties ar atbilstošu(-iem) medicīnas vai zinātnes ekspertu(-iem) (piemēram, TUE komitejas locekli(-ļiem) vai darbinieku(-iem));
d) 4.4. pantā noteiktos kritērijus izvērtē attiecīgā antidopinga organizācija, konsultējoties ar atbilstošu(-iem) medicīnas vai zinātnes ekspertu(-iem) (piemēram, TUE komitejas locekli(-ļiem) vai darbinieku(-iem)).
[bookmark: _bookmark6]5.0. Antidopinga organizāciju pienākumi saistībā ar TUE
5.1. Katra antidopinga organizācija izstrādā skaidru kārtību attiecībā uz pieteikšanos TUE saņemšanai, kas atbilst šā starptautiskā standarta prasībām.
[Piezīme par 5.1. pantu. A pielikumā ir ietvertas plūsmas diagrammas, kurās apkopotas galvenās TUE procedūras, kas jāievieš valsts antidopinga organizācijām, starptautiskajām federācijām un lielu sporta pasākumu rīkotājorganizācijām, tostarp norādot, kam ir tiesības pieņemt TUE lēmumus, šo lēmumu atzīšanas un pārsūdzības/pārskatīšanas tiesības (kā noteikts Kodeksa 4.4. pantā un Terapeitiskās lietošanas atļaujas starptautiskajā standartā).]
5.2. Katra antidopinga organizācija redzamā vietā savā tīmekļvietnē, kas ir viegli pieejama visiem sportistiem un ieinteresētajām personām, publicē šādu informāciju:
a) informāciju par tās TUE pieteikšanās procesu, skaidri norādot, kuriem sportistiem ir jāiesniedz pieteikums TUE saņemšanai un kad;
b) TUE pieteikuma anketu (vai alternatīva pieteikšanās metode). Ja tiek izmantota pieteikuma anketa, tās pamatā ir WADA tīmekļvietnē pieejamā standartforma. Antidopinga organizācijām ir tiesības pārveidot veidni, iekļaujot tajā papildu prasības attiecībā uz informāciju, bet no tās nedrīkst svītrot iedaļas vai punktus. Antidopinga organizācijas šo standartformu var tulkot citās valodās, taču noteikti oriģinālteksta elementi angļu vai franču valodā anketā saglabājami tā, kā tie ietverti standartformā;
c) katra valsts antidopinga organizācija publicē tās izmantoto termina “valsts līmeņa sportists” definīciju;
d) ja valsts politikas vajadzību un obligāto prasību dēļ valsts antidopinga organizācijai savā pārbaužu veikšanas plānā konkrētiem sporta veidiem jānosaka prioritāte attiecībā pret citiem sporta veidiem vai disciplīnām (kā paredzēts Starptautiskā pārbaužu standarta 4.4.1. pantā), valsts antidopinga organizācija var atteikties izvērtēt sportistu iepriekšējos TUE pieteikumus dažos vai visos sporta veidos vai disciplīnās, kas nav prioritāri (taču šādā gadījumā tā ļauj ikvienam šādam sportistam, no kura pēc tam tiek ņemts paraugs, pieteikties TUE saņemšanai ar atpakaļejošu datumu saskaņā ar 4.3. panta c) punktu). Attiecīgā valsts antidopinga organizācija  savā tīmekļvietnē skaidri norāda, kuriem sportistiem nav obligāti iepriekš jāiesniedz pieteikums par TUE saskaņā ar šādu politiku;
e) katrai starptautiskajai federācijai publicē skaidru termina starptautiska līmeņa sportists definīciju un starptautisku sporta pasākumu skaidru definīciju/sarakstu, lai sportisti varētu saprast savus TUE pienākumus;
f) katrai starptautiskajai federācijai un (ja piemērojams) lielu sporta pasākumu rīkotājorganizācijai, kurai piešķirts atbrīvojums no automātiskas atzīšanas saskaņā ar 7.2. panta b) punktu, publicē šādu informāciju: 1) kurus citu antidopinga organizāciju pieņemtus TUE lēmumus tā automātiski atzīs (ja tādi ir) un 2) kuri citu antidopinga organizāciju pieņemti TUE lēmumi sportistam tai jāiesniedz izvērtēšanai.
5.3. Katra valsts antidopinga organizācija, starptautiskā federācija un lielu sporta pasākumu rīkotājorganizācija izveido TUE komiteju, lai izvērtētu, vai pieteikumi TUE piešķiršanai vai atzīšanai atbilst 4.2. pantā paredzētajiem kritērijiem. Īpaši apsvērumi:
a) var tikt izveidots potenciālo TUE komitejas locekļu saraksts, no kura tiek izraudzīts TUE komitejas sastāvs konkrētu pieteikumu izskatīšanai;
b) TUE komiteja var lūgt citiem medicīnas vai zinātnes ekspertiem tādu palīdzību, kādu tā uzskata par atbilstīgu;
c) TUE komitejā, kura izskata konkrētu pieteikumu, būtu jābūt vismaz trīs (3) ārstiem, kuriem ir pieredze sportistu aprūpē un ārstēšanā un labas zināšanas klīniskajā un sporta medicīnā, kā arī zināšanas par treniņu slodzes medicīnisko kontroli. Gadījumos, kad ir nepieciešamas īpašas zināšanas (piemēram, sportistu ar invaliditāti tad, ja konkrētā viela vai metode attiecas uz šo sportista invaliditāti), vismaz vienam (1) TUE komitejas loceklim vai ekspertam būtu jābūt šādām zināšanām. Viens (1) loceklis, kas ir ārsts, pilda TUE komitejas priekšsēdētāja pienākumus;
d) ideālā gadījumā TUE komitejai lēmumi būtu jāpieņem vienprātīgi, uzklausot, ja nepieciešams, arī citu ārstu un/vai ekspertu viedokli. Ja vienprātību nav iespējams panākt, lēmums tiks pieņemts ar balsu vairākumu;
e) lai nodrošinātu lēmumu objektivitāti, visi TUE komitejas locekļi paraksta interešu konflikta un konfidencialitātes deklarāciju (deklarācijas paraugs ir pieejams WADA tīmekļvietnē).
5.4. Antidopinga organizācija un/vai TUE komiteja pieņem lēmumu par to, vai apstiprināt pieteikumu/atzīt TUE, iespējami īsā laikā, bet parasti ne vēlāk kā divdesmit vienas (21) dienas laikā pēc pilna pieteikuma/pieprasījuma atzīšanai saņemšanas. Ja pieteikums TUE saņemšanai / pieprasījuma TUE atzīšanai ir iesniegts pietiekami savlaicīgi pirms sporta pasākuma, antidopinga organizācija un/vai TUE komitejai cenšas pieņemt lēmumu pirms attiecīgā sporta pasākuma sākuma.
5.5. Stāšanās spēkā datums attiecībā uz turpmāk spēkā esošu TUE ir agrākais datums, kad TUE komiteja pieņēmusi lēmumu piešķirt TUE. Atpakaļejoša TUE nav spēkā nākotnē un tiek piemērota atpakaļejoši, ja sportists attiecīgo aizliegto vielu vai aizliegto metodi jau ir lietojis vai glabājis.
[Piezīme par 5.5. pantu. Piemēram, ja sportists iesniedz pieteikumu esošās TUE atjaunošanai, jaunās TUE stāšanās spēkā datums var būt nākotnē (tādējādi jaunā TUE stājas spēkā pēc esošās TUE termiņa beigām).
Antidopinga organizācija var piešķirt TUE nākotnei kopā ar atpakaļejošu TUE un otrādi.]
5.6. Saskaņā ar TUE komitejas lēmumu katrai TUE ir noteikts termiņš, kura beigās TUE automātiski kļūst nederīga. TUE spēkā esības perioda ilgumam parasti būtu jāatspoguļo ārstēšanas ilgums. TUE spēkā esības perioda ilgums nepārsniedz desmit (10) gadus.
[Piezīme par 5.6. pantu. Attiecīgos gadījumos TUE ilgumam būtu jāatbilst dokumentā “ISTUE vadlīnijas. TUE medicīniskā informācija” izklāstītajam.]
5.7. Antidopinga organizācija un/vai TUE komiteja sportistu par savu lēmumu informē rakstiski. Lēmums par atteikumu piešķirt vai atzīt TUE ietver skaidru pamatojumu un informāciju par sportista tiesībām uz lēmuma pārskatīšanu un pārsūdzību (ja piemērojams).
5.8. Ja starptautiska federācija piešķir TUE vai atsakās atzīt valsts antidopinga organizācijas izsniegtu TUE, starptautiskā federācija savu lēmumu paziņo arī sportista valsts antidopinga organizācijai.
5.9. Katra valsts antidopinga organizācija, starptautiskā federācija un lielu sporta pasākumu rīkotājorganizācija tiklīdz iespējams, bet jebkurā gadījumā ne vēlāk kā divdesmit vienas (21) dienas laikā pēc lēmuma saņemšanas ADAMS paziņo (angļu vai franču valodā) visus savas TUE komitejas lēmumus, ar kuriem tiek piešķirta vai atteikta TUE, kā arī visus lēmumus, ar kuriem tiek atzīta vai atteikta citu antidopinga organizāciju lēmumi par TUE. Attiecībā uz atteikto/neatzīto TUE sniegtajā informācijā iekļauj skaidru lēmuma iemesla(-u) izklāstu. Informācijā, kas tiek sniegta par piešķirtajām TUE, ietver šādu informāciju:
a) to, vai sportistam bija atļauts pieteikties TUE saņemšanai ar atpakaļejošu datumu saskaņā ar 4.3. pantu, un iemesla(-u) skaidrojumu vai arī to, vai sportistam bija atļauts pieteikties un viņam tika piešķirta TUE ar atpakaļejošu datumu saskaņā ar 4.4. pantu, un iemesla(-u) skaidrojumu;
b) apstiprināto vielu vai metodi, atļautās devas, biežumu un terapijas īstenošanas veidu, TUE derīguma termiņu un visus ar TUE saistītos nosacījumus un
c) TUE pieteikuma anketu (ja tā nav aizpildīta elektroniski ADAMS) un attiecīgo klīnisko informāciju, kurā ir apstiprināts, ka ir izpildīti 4.2. panta kritēriji attiecībā uz šādu TUE (šī informācija ir pieejama tikai WADA, sportista valsts antidopinga organizācijai un starptautiskajai federācijai, kā arī tai lielu sporta pasākumu rīkotājorganizācijai, kas organizē sporta pasākumu, kurā sportists vēlas sacensties).
[Piezīme par 5.9. pantu. TUE pieteikuma anketas saturs iesniedzams angļu vai franču valodā. Jāiesniedz pilna medicīniskā lieta, tostarp diagnostikas izmeklējumi, laboratorijas analīžu rezultāti un vērtības, bet tā nav jātulko angļu vai franču valodā. Tomēr ADAMS ir jāievada visu galveno informāciju (tostarp galveno diagnostikas izmeklējumu) tulkots kopsavilkums un jāsniedz pietiekama informācija, lai skaidri noteiktu diagnozi. Lai pareizi izprastu un apkopotu medicīnisko informāciju, tiek stingri ieteikts, lai kopsavilkumu sagatavo ārsts vai cita persona, kam ir atbilstošas medicīniskās zināšanas. Attiecīgā antidopinga organizācija vai WADA var pieprasīt sniegt sīkāku/pilnīgu tulkojumu.]
5.10. Antidopinga organizācija, kura piešķīra TUE, ir atbildīga par jebkādu ar TUE saistīto nosacījumu pastāvīgu uzraudzību, ja vien attiecīgās antidopinga organizācijas nav vienojušās citādi. Šis nosacījums paliek spēkā arī tad, ja TUE pēc tam atzīst cita antidopinga organizācija saskaņā ar 7.0. pantu.
5.11. Kad valsts antidopinga organizācija sportistam piešķir TUE, tā viņu rakstveidā brīdina par to, ka: a) attiecīgā TUE ir spēkā tikai valsts līmenī; b) ja sportists kļūst par starptautiska līmeņa sportistu, sacenšas starptautiskā sporta pasākumā vai viņam kļūst piemērojamas lielas sporta pasākumu rīkotājorganizācijas prasības attiecībā uz TUE, konkrētā TUE nav derīga attiecīgajam mērķim, ja vien to nav atzinusi attiecīgā starptautiskā federācija vai lielu sporta pasākumu rīkotājorganizācija saskaņā ar 7.0. pantu. Valsts antidopinga organizācijai būtu jāpalīdz sportistam noteikt, vai viņam jāiesniedz TUE starptautiskajai federācijai vai lielu sporta pasākumu rīkotājorganizācijai atzīšanai vai arī TUE tiek atzīta automātiski. Valsts antidopinga organizācijai būtu jāsniedz norādījumi un atbalsts sportistam atzīšanas procesa gaitā.
5.12. Lēmumu par TUE, kas nav pieņemti saskaņā ar 4.4. pantu, pārsūdzēšanas kārtība:
a) ja valsts antidopinga organizācija noraida pieteikumu, sportists šo lēmumu var pārsūdzēt tikai valsts līmeņa pārsūdzības iestādē, kā noteikts Kodeksa 4.4.2. pantā;
b) starptautiskas federācijas lēmumu par TUE, kuru WADA nav pārskatījusi vai kuru WADA ir pārskatījusi, bet pēc pārskatīšanas nav atcēlusi, sportists un/vai sportista valsts antidopinga organizācija var pārsūdzēt tikai CAS, kā noteikts Kodeksa 4.4.7. pantā;
c) WADA lēmumu par TUE lēmuma atcelšanu sportists, valsts antidopinga organizācija un/vai starptautiskā federācija var pārsūdzēt tikai CAS, kā noteikts Kodeksa 4.4.8. pantā;
d) sportists var pārsūdzēt lielu sporta pasākumu rīkotājorganizācijas lēmumu neatzīt vai nepiešķirt TUE tikai neatkarīgā organizācijā, ko šim nolūkam izveido vai norīko lielu sporta pasākumu rīkotājorganizācija, kā tas noteikts Kodeksa 4.4.4.3. pantā.
[bookmark: _Toc227737809][bookmark: _Toc227742386][bookmark: _bookmark7]6.0. TUE pieteikuma iesniegšanas procedūra
6.1. Sportistam, kuram ir nepieciešama TUE, būtu jāiesniedz pieteikums attiecīgajai antidopinga organizācijai pēc iespējas ātrāk tiešsaistē vai izmantojot doto TUE pieteikuma anketu.
6.2. Sportisti, kas nav starptautiska līmeņa sportisti, TUE saņemšanai piesakās savas valsts antidopinga organizācijā.
[Piezīme par 6.2. pantu. Dažās situācijās sportists var nezināt, kurā valsts antidopinga organizācijā viņam būtu jāpiesakās TUE saņemšanai. Šādos apstākļos sportistam būtu jākonsultējas ar tās sporta organizācijas valsts antidopinga organizāciju, kurā viņš sacenšas (vai kuras dalībnieks vai licences turētājs viņš ir), lai noteiktu, vai viņš ietilpst šīs valsts antidopinga organizācijas jurisdikcijā attiecībā uz TUE saskaņā ar tās noteikumiem.
Ja šī valsts antidopinga organizācija atsakās izvērtēt TUE pieteikumu, jo sportists neietilpst tās jurisdikcijā attiecībā uz TUE, sportistam būtu jāiepazīstas ar savas dzīvesvietas valsts antidopinga organizācijas antidopinga noteikumiem (ja tā ir cita valsts).
Ja sportists neietilpst arī šīs valsts antidopinga organizācijas jurisdikcijā attiecībā uz TUE, tad sportistam būtu jāiepazīstas ar savas valstspiederības valsts (ja tā nav valsts, kurā viņš sacenšas vai dzīvo) antidopinga organizācijas antidopinga noteikumiem.
Sportists var sazināties ar jebkuru no iepriekš minēto valstu antidopinga organizācijām, lai uzzinātu, vai attiecīgajai valsts antidopinga organizācijai ir jurisdikcija attiecībā uz TUE. Gadījumā, ja nevienai no iepriekš minēto valstu antidopinga organizācijām nav jurisdikcijas attiecībā uz TUE un ja ir saņemts normai neatbilstīgs analīžu rezultāts, sportistam parasti būtu jāatļauj pieteikties TUE saņemšanai ar atpakaļejošu datumu no tās antidopinga organizācijas, kura ir atbildīga par rezultātu pārvaldību. Skatiet arī Terapeitiskās lietošanas atļaujas starptautiskā standarta vadlīnijās sniegtās kopsavilkuma plūsmas diagrammas par to, kur pieteikties.
Ja rodas domstarpības par to, kurai valsts antidopinga organizācijai būtu jāizskata tāda sportista TUE pieteikums, kas nav starptautiska līmeņa sportists, lēmumu pieņem WADA. WADA lēmums ir galīgs un nav pārsūdzams.]
6.3. Sportisti, kas ir starptautiska līmeņa sportisti, TUE saņemšanai piesakās savā starptautiskajā federācijā. Tomēr, ja sportistam viņa valsts antidopinga organizācija jau ir piešķīrusi TUE, viņam nebūtu jāiesniedz jauns pieteikums TUE saņemšanai starptautiskajai federācijai, bet starptautiskajai federācijai būs jāatzīst esošā TUE saskaņā ar 7.0. pantu.
6.4. Saskaņā ar Kodeksa 4.4.4. pantu lielu sporta pasākumu rīkotājorganizācija var pieprasīt, lai sportisti, kuri vēlas lietot aizliegtu vielu vai aizliegtu metodi saistībā ar tās rīkoto sporta pasākumu, iesniegtu šai organizācijai pieteikumu TUE saņemšanai. Ja TUE piešķir lielu sporta pasākumu rīkotājorganizācija, tā ir derīga tikai attiecībā uz konkrētās organizācijas rīkoto sporta pasākumu. Ja sportistam viņa valsts antidopinga organizācija jau ir piešķīrusi TUE, viņam nebūtu jāiesniedz jauns pieteikums TUE saņemšanai lielu sporta pasākumu rīkotājorganizācijai, bet lielu sporta pasākumu rīkotājorganizācijai būs jāatzīst esošā TUE saskaņā ar 7.0. pantu.
6.5. Sportista pieteikumam TUE saņemšanai pievieno izvērstu anamnēzi, tostarp dokumentus, kurus izdevis(-uši) tas(-ie) ārsts(-i), kas noteicis(-uši) sākotnējo diagnozi (ja tas ir iespējams), un visu attiecīgo pārbaužu, laboratorisko izmeklējumu un radioloģisko izmeklējumu rezultātus. Pieteikuma anketā norādītajā vietā jābūt ārsta parakstam (tas var būt arī elektronisks).
[Piezīme par 6.5. pantu. Informācija, kas iesniegta saistībā ar diagnozi un ārstēšanu, būtu jāsagatavo saskaņā ar WADA tīmekļvietnē pieejamā dokumenta “ISTUE vadlīnijas. TUE medicīniskā informācija” attiecīgajiem norādījumiem.]
6.6. TUE komiteja izskata TUE pieteikumu tikai pēc tam, kad tā saņēmusi pienācīgi aizpildītu pieteikumu, kam pievienoti visi attiecīgie dokumenti. Nepilnīgus pieteikumus atdod sportistam aizpildīšanai un atkārtotai iesniegšanai. Ja sportists antidopinga organizācijai neatbild saprātīgā termiņā pēc paziņojuma par papildu informācijas nepieciešamību saņemšanas, antidopinga organizācija var anulēt TUE pieteikumu.
6.7. Antidopinga organizācija un/vai TUE komiteja var pieprasīt sportistam vai viņa ārstam jebkādu papildu informāciju, pārbaudes vai radioloģiskos izmeklējumus vai citu informāciju, ko tā uzskata par nepieciešamu, lai izskatītu sportista pieteikumu.
6.8. Sportistam būtu jāsaglabā TUE pieteikuma un visu antidopinga organizācijai iesniegto materiālu un informācijas pilnīga kopija.
6.9. Par visām izmaksām, kas sportistam radušās, iesniedzot TUE pieteikumu un papildinot to atbilstoši antidopinga organizācijas un/vai TUE komitejas prasībām, atbild sportists.
6.10. Ja pēc TUE piešķiršanas sportistam ir nepieciešama atšķirīga aizliegtās vielas vai aizliegtās metodes deva, biežums, terapijas īstenošanas veids vai ilgums, nekā norādīts TUE, viņš sazinās ar attiecīgo antidopinga organizāciju, kas tad lemj, vai viņam ir jāiesniedz pieteikums jaunas TUE saņemšanai.
[Piezīme par 6.10. pantu. Ir atzīts, ka devas var svārstīties dažu medicīnisko stāvokļu gadījumā, jo īpaši ārstēšanas režīma noteikšanas sākuma posmos, vai tādu medicīnisko stāvokļu gadījumā kā, piemēram, insulīnatkarīgais diabēts. Šādas iespējamās svārstības būtu jāņem vērā TUE apstiprinājumā, norādot devas diapazonu vai augšējo robežu. Papildu informāciju skatīt attiecīgajā dokumentā “ISTUE vadlīnijas. TUE medicīniskā informācija”, ja šāda papildu informācija ir pieejama. Tomēr, ja notiek izmaiņas, kas nav ņemtas vērā, izdodot TUE, sportists sazinās ar attiecīgo antidopinga organizāciju, kas lemj par to, vai ir nepieciešama jauna TUE.]
6.11. Ja pēc TUE derīguma termiņa beigām sportistam jāturpina lietot aizliegto vielu vai aizliegto metodi, viņš iesniedz pieteikumu jaunas TUE saņemšanai pietiekami savlaicīgi pirms šā derīguma termiņa beigām, lai līdz derīguma termiņa beigām būtu pietiekami daudz laika lēmuma pieņemšanai par pieteikumu.
6.12. TUE komiteja atsauc TUE pirms derīguma termiņa beigām, ja a) sportists nekavējoties neizpilda kādu no prasībām vai nosacījumiem, ko noteikusi antidopinga organizācija, kura piešķīrusi TUE, un/vai b) apstākļu izmaiņu dēļ TUE kritēriji vairs netiek izpildīti.
6.13. Sportistam var tikt piešķirtas vairākas TUE dažādu ārstēšanas veidu vai medicīnisku stāvokļu dēļ. Taču sportists nedrīkst pieteikties TUE saņemšanai vairāk kā vienā (1) antidopinga organizācijā, lai viena medicīniskā stāvokļa ārstēšanai lietotu vienu aizliegto vielu vai aizliegto metodi. Sportistam vienlaicīgi nedrīkst būt arī vairāk kā viena (1) TUE vienas aizliegtas vielas vai aizliegtas metodes lietošanai viena medicīniskā stāvokļa ārstēšanai (un jebkura šāda jauna TUE aizstāj iepriekšējo TUE, kas attiecīgajai antidopinga organizācijai būtu jāatceļ).
6.14. Ja normai neatbilstīgs analīžu rezultāts iegūts pēc tam, kad beidzies attiecīgās aizliegtās vielas TUE derīguma termiņš vai tā tiek anulēta vai atcelta, antidopinga organizācija, kas veic normai neatbilstīga analīžu rezultāta sākotnējo pārbaudi saskaņā ar Starptautiskā rezultātu pārvaldības standarta 5.1.1.1. pantu, izvērtē, vai minētais rezultāts ir saderīgs ar aizliegtās vielas lietošanu pirms TUE derīguma termiņa beigām, anulēšanas vai atcelšanas. Ja tā ir, šāda lietošana (un attiecīgi aizliegtās vielas klātbūtne paraugā, kas iegūts no sportista) nav antidopinga noteikumu pārkāpums.
6.15. Ja aizliegtās vielas vai aizliegtās metodes klātbūtne, lietošana, glabāšana vai terapijas īstenošana nav saderīga ar piešķirtās TUE nosacījumiem, tas, ka sportistam ir TUE, neliedz konstatēt antidopinga noteikuma pārkāpumu.
6.16. Ja valsts antidopinga organizācija sportistam piešķir TUE un šis sportists pēc tam kļūst par starptautiska līmeņa sportistu, sacenšas kādā starptautiskā sporta pasākumā vai viņam kļūst piemērojamas lielas sporta pasākumu rīkotājorganizācijas prasības attiecībā uz TUE, piešķirtā TUE nav spēkā, ja un līdz attiecīgā starptautiskā federācija / lielu sporta pasākumu rīkotājorganizācija neatzīst šo TUE saskaņā ar 7.0. pantu. Tāpēc, ja starptautiskā federācija vai (ja atbilstīgi) lielu sporta pasākumu rīkotājorganizācija atsakās atzīt TUE, tad (pamatojoties uz sportista tiesībām pārskatīt vai pārsūdzēt lēmumu) uz attiecīgo TUE nedrīkst atsaukties, lai attiecīgajā starptautiskajā federācijā vai lielu sporta pasākumu rīkotājorganizācijā attaisnotu TUE norādītas aizliegtas vielas vai aizliegtas metodes klātbūtni, lietošanu, glabāšanu vai terapijas īstenošanu.
6.17. Ja starptautiska federācija sportistam piešķir TUE un šim sportistam pēc tam kļūst piemērojamas lielu sporta pasākumu rīkotājorganizācijas prasības attiecībā uz TUE, piešķirtā TUE nav spēkā, ja un līdz attiecīgā lielu sporta pasākumu rīkotājorganizācija neatzīst šo TUE saskaņā ar 7.0. pantu. Tāpēc, ja lielu sporta pasākumu rīkotājorganizācija atsakās atzīt TUE, tad (pamatojoties uz sportista tiesībām pārskatīt vai pārsūdzēt lēmumu) uz attiecīgo TUE nedrīkst atsaukties, lai attiecīgajā lielu sporta pasākumu rīkotājorganizācijā attaisnotu TUE norādītas aizliegtas vielas vai aizliegtas metodes klātbūtni, lietošanu, glabāšanu vai terapijas īstenošanu.
6.18. Ja starptautiska federācija piešķir TUE, tad valsts antidopinga organizācijai ir divdesmit viena (21) diena no paziņojuma saņemšanas dienas, lai lietu nodotu izskatīšanai WADA:
a) ja valsts antidopinga organizācija lietu nodod izskatīšanai WADA, tad līdz WADA lēmuma pieņemšanai starptautiskās federācijas piešķirtā TUE paliek spēkā attiecībā uz pārbaudēm starptautiska līmeņa sacensību laikā un ārpus sacensību laika (bet nav derīga attiecībā uz valsts līmeņa sacensībām);
b) ja valsts antidopinga organizācija noteiktajā termiņā lietu nenodod izskatīšanai WADA, tad pēc pārsūdzības iesniegšanai paredzētā divdesmit vienas (21) dienas termiņa starptautiskās federācijas piešķirtā TUE stājas spēkā attiecībā uz valsts līmeņa sacensībām.
[bookmark: _Toc227737810][bookmark: _Toc227742387][bookmark: _bookmark8]7.0. TUE atzīšanas procedūra
7.1. Skaidrības labad jānorāda, ka tad, ja valsts antidopinga organizācija sportistam piešķir TUE, šī TUE ir derīga valsts līmenī globālā mērogā un citām valsts antidopinga organizācijām to nav nepieciešams oficiāli atzīt saskaņā ar 7.0. pantu (piemēram, ja sportistam TUE piešķir viņa valsts antidopinga organizācija un viņš pēc tam trenējas vai sacenšas citas valsts antidopinga organizācijas valstī, šī TUE būs derīga, ja sportistu pēc tam pārbaudīs šī cita valsts antidopinga organizācija).
7.2. Kodeksa 4.4. pants paredz, ka antidopinga organizācijām jāatzīst citu antidopinga organizāciju piešķirtās TUE, ja tās atbilst 4.2. panta kritērijiem. Tāpēc, ja sportistam, uz kuru attiecas starptautiskas federācijas vai lielu sporta pasākumu rīkotājorganizācijas TUE prasības, jau ir TUE, viņam nebūtu jāiesniedz pieteikums jaunas TUE saņemšanai starptautiskajā federācijā vai lielu sporta pasākumu rīkotājorganizācijā. Tā vietā jāievēro turpmākais:
a) ja vien WADA nav piešķīrusi izņēmumu saskaņā ar 7.2. panta b) punktu, starptautiskā federācija vai lielu sporta pasākumu rīkotājorganizācija automātiski atzīst visus TUE lēmumus, kuri pieņemti saskaņā ar Kodeksa 4.4. pantu un par kuriem ziņots saskaņā ar 5.9. pantu. Šādā gadījumā no sportista puses nav nepieciešama nekāda turpmāka rīcība, un TUE vairs nav pārskatāma starptautiskajā federācijā vai lielu sporta pasākumu rīkotājorganizācijā;
b) WADA pēc saviem ieskatiem var piešķirt starptautiskajai federācijai vai lielu sporta pasākumu rīkotājorganizācijai izņēmumu no noklusējuma automātiskās atzīšanas principa. Ja tiek piešķirts izņēmums, starptautiskā federācija vai lielu sporta pasākumu rīkotājorganizācija publicē šādu informāciju saskaņā ar 5.2. panta f) punktu: 1) kurus TUE lēmumus tā automātiski atzīst (ja tādi ir) un 2) kuri TUE lēmumi sportistam jāiesniedz izvērtēšanai. Attiecībā uz TUE lēmumiem, kuri tiek atzīti automātiski, no sportista puses nav nepieciešama nekāda turpmāka rīcība, un TUE vairs nav pārskatāma starptautiskajā federācijā vai lielu sporta pasākumu rīkotājorganizācijā.
[Piezīme par 7.2. panta b) punktu. Starptautiskā federācija vai lielu sporta pasākuma organizācija var, piemēram, nolemt pārskatīt tikai noteiktas TUE lēmumu kategorijas, piemēram, tās, kas attiecas uz konkrētām aizliegtām vielām.]
7.3. Ja WADA ir piešķīrusi automātiskās atzīšanas izņēmumu saskaņā ar 7.2. panta b) punktu, antidopinga organizācija un/vai TUE komiteja var pieprasīt sportistam vai viņa ārstam jebkādu papildu informāciju, pārbaudes vai radioloģiskos izmeklējumus, vai citu informāciju, ko tā uzskata par nepieciešamu, lai izskatītu sportista pieprasījumu TUE atzīšanai.
7.4. Ja WADA ir piešķīrusi automātiskās atzīšanas izņēmumu saskaņā ar 7.2. panta b) punktu, starptautiskā federācija / lielu sporta pasākumu rīkotājorganizācija var atzīt TUE ar atpakaļejošu spēku (ar nosacījumu, ka sportists ir pierādījis, ka, izvērtējot iespējamību, ir izpildīti visi 4.2. pantā noteiktie kritēriji).
[Piezīme par 7.4. pantu. Sportists pats uzņemas risku saistībā ar atzīšanu ar atpakaļejošu spēku, jo starptautiskā federācija / lielu sporta pasākuma organizācija var nolemt TUE neatzīt. Šādā gadījumā TUE nebūs derīga šiem mērķiem un uz to nevarēs paļauties, lai attiecīgajā starptautiskajā federācijā vai lielu sporta pasākumu rīkotājorganizācijā attaisnotu TUE norādītas aizliegtas vielas vai aizliegtas metodes klātbūtni, lietošanu, glabāšanu vai terapijas īstenošanu.]
7.5. Par visām izmaksām, kas sportistam radušās, iesniedzot pieprasījumu par TUE atzīšanu un papildinot to atbilstīgi antidopinga organizācijas un/vai TUE komitejas prasībām, atbildīgs ir sportists.
7.6. Ja starptautiskā federācija, kurai piešķirts izņēmums attiecībā uz automātisku atzīšanu saskaņā ar 7.2. panta b) punktu, atsakās atzīt TUE, tad sportistam vai valsts antidopinga organizācijai ir divdesmit viena (21) diena no paziņojuma saņemšanas dienas, lai šo jautājumu iesniegtu izskatīšanai WADA:
a) ja lieta tiek iesniegta izskatīšanai WADA, tad līdz WADA lēmuma pieņemšanai valsts antidopinga organizācijas piešķirtā TUE paliek spēkā attiecībā uz pārbaudēm valsts līmeņa sacensību laikā un ārpus sacensību laika (bet nav derīga attiecībā uz starptautiska līmeņa sacensībām);
b) ja lieta netiek iesniegta izskatīšanai WADA noteiktajā termiņā, sportista valsts antidopinga organizācija lemj par to, vai sākotnējai TUE, ko piešķīrusi šī valsts antidopinga organizācija, tomēr nebūtu jāpaliek spēkā attiecībā uz valsts līmeņa sacensību un ārpussacensību pārbaudēm (ar nosacījumu, ka sportists vairs nav starptautiska līmeņa sportists un nepiedalās starptautiska līmeņa sacensībās). Līdz valsts antidopinga organizācijas lēmuma pieņemšanai TUE paliek spēkā attiecībā uz valsts līmeņa sacensību un ārpussacensību pārbaudēm (bet nav spēkā attiecībā uz starptautiska līmeņa sacensībām).
[Piezīme par 7.6. pantu. Lēmums atzīt (vai neatzīt) TUE lēmumu ir balstīts tikai uz 4.2. panta kritēriju izpildi. Attiecīgi TUE derīguma termiņš pats par sevi nav iemesls atzīšanas atteikšanai (ja vien tas nav saistīts ar 4.2. panta kritēriju izpildi). Ja atbilstīgi, TUE derīguma termiņš būtu jānosaka, vadoties pēc norādījumiem dokumentā “ISTUE vadlīnijas. TUE medicīniskā informācija”.]
7.7. Ja starptautiskā federācija izvēlas pārbaudīt tādu sportistu, kurš nav starptautiska līmeņa sportists, tā atzīst šā sportista valsts antidopinga organizācijas piešķirto TUE, ja vien sportistam nav jāpiesakās TUE atzīšanai saskaņā ar 5.9. pantu un 7.0. pantu, t. i., tāpēc, ka šis sportists sacenšas starptautiskos sporta pasākumos.
[bookmark: _bookmark9]8.0. TUE piešķiršanas lēmumu pārskatīšana WADA
8.1. Saskaņā ar Kodeksa 4.4.6. pantu WADA ir šādas pārskatīšanas pilnvaras, lai katrā lietā noteiktu atbilstību 4.2. un 4.3. panta kritērijiem:
a) WADA pārskata starptautiskās federācijas pieņemtu lēmumu par valsts antidopinga organizācijas piešķirtas TUE neatzīšanu, ja šo lēmumu tai pārsūdz vai nu attiecīgais sportists, vai šā sportista valsts antidopinga organizācija;
b) WADA pārskata starptautiskas federācijas pieņemtu lēmumu par TUE piešķiršanu, ja šo jautājumu tai pārsūdz attiecīgā sportista valsts antidopinga organizācija;
c) WADA jebkurā brīdī pēc ieinteresēto personu lūguma vai pēc savas iniciatīvas var pārskatīt jebkuru citu lēmumu par TUE piešķiršanu.
8.2. Saistībā ar 4.2. panta kritērijiem, lai veiktu šādu pārskatīšanu, WADA izveido 5.3. panta prasībām atbilstošu WADA TUE komiteju. 4.3. panta kritērijus pārskata WADA, 4.3. panta a) punkta kontekstā konsultējoties ar WADA TUE komitejas locekli(-iem), un var pēc saviem ieskatiem saistībā ar 4.3. panta b)–e) punktu konsultēties ar atbilstošu(-iem) medicīnas vai zinātnes ekspertu(-iem) (piemēram, ar WADA TUE komitejas locekli(-iem), darbinieku(-iem) vai ārēju(-iem) ekspertu(-iem)).
8.3. Pārskatīšanas lūgums WADA tiek iesniegts rakstveidā, un tam pievieno WADA noteiktās pieteikuma maksas maksājuma apliecinājumu, kā arī visas 6.5. pantā norādītās informācijas kopijas (vai, ja tiek pārskatīts TUE atteikums, visu informāciju, ko sportists iesniedzis saistībā ar sākotnējo TUE pieteikumu). Lūguma kopiju iesniedz tai antidopinga organizācijai, kuras lēmums tiktu pārskatīts, un sportistam (ja viņš nelūdz veikt pārskatīšanu).
8.4. Ja lūgumā prasīts pārskatīt tādu TUE lēmumu, kuru WADA nav pienākums pārskatīt, WADA iespējami drīz pēc lūguma saņemšanas paziņo sportistam, vai tā pārskatīs vai nepārskatīs TUE lēmumu. Ikviens WADA lēmums par TUE lēmuma nepārskatīšanu ir galīgs un nav pārsūdzams. Tomēr lēmumu par TUE var pārsūdzēt saskaņā ar noteikumiem Kodeksa 4.4.7. pantā.
8.5. Jebkura pārskatīšanas pieteikuma ietvaros WADA lēmumu var nosūtīt atpakaļ attiecīgajai valsts antidopinga organizācijai a) precizēšanai (piemēram, ja lēmumā nav skaidri norādīti iemesli) un/vai b) atkārtotai izvērtēšanai valsts antidopinga organizācijā (piemēram, ja TUE ir noraidīta tikai tāpēc, ka nav iesniegti medicīnisko pārbaužu rezultāti vai cita informācija, kas nepieciešama, lai pierādītu atbilstību 4.2. panta kritērijiem).
[Piezīme par 8.5. pantu. Piemēram, ja starptautiskā federācija atsakās atzīt valsts antidopinga organizācijas piešķirtu TUE tikai tāpēc, ka trūkst medicīnisko pārbaužu vai citas informācijas, kas nepieciešama, lai pierādītu atbilstību 4.2. panta kritērijiem, lieta nebūtu jānodod WADA izskatīšanai. Tā vietā lieta būtu jāpapildina un atkārtoti jāiesniedz starptautiskajai federācijai.]
8.6. Izskatot pārskatīšanas pieteikumu, WADA un/vai WADA TUE komiteja var pieprasīt papildu informāciju no antidopinga organizācijas, sportista un/vai viņu ārsta, tostarp papildu izmeklējumus, kā aprakstīts 6.7. pantā. WADA un/vai WADA TUE komiteja var arī lūgt citiem medicīnas vai zinātnes ekspertiem tādu palīdzību, kādu tā uzskata par atbilstīgu.
8.7. WADA atceļ ikvienu piešķirto TUE, kas neatbilst 4.2. un 4.3. panta kritērijiem (ja atbilstīgi). Ja atceltā TUE bija TUE attiecībā uz turpmāko (nevis TUE ar atpakaļejošu datumu), šāda atcelšana stājas spēkā WADA norādītajā dienā (ne ātrāk par dienu, kurā WADA par to paziņo sportistam). Atcelšanu nepiemēro ar atpakaļejošu datumu, un sportista rezultātus pirms šāda paziņojuma sniegšanas neanulē. Tomēr, ja atceltā TUE bija TUE ar atpakaļejošu datumu, arī atcelšana ir ar atpakaļejošu datumu.
[Piezīme par 8.7. pantu. Skaidrības labad jānorāda, ka tad, ja WADA atceļ TUE ar atpakaļejošu datumu, sportistam vairs nav TUE aizliegtas vielas vai aizliegtas metodes klātbūtnei, lietošanai, glabāšanai vai terapijas īstenošanai un rezultātu pārvaldības iestāde turpina vai nekavējoties atkārtoti uzsāk rezultātu pārvaldību.]
8.8. WADA atceļ ikvienu TUE atteikumu, ja TUE pieteikums atbilst 4.2. un 4.3. panta kritērijiem (ja atbilstīgi), t. i., tā piešķir TUE.
8.9. Ja WADA pārskata starptautiskas federācijas lēmumu saskaņā ar 8.1. panta a) vai b) punktu (t. i., obligāta pārskatīšana), tā var pieprasīt tai antidopinga organizācijai, kuras lēmumam tā nepiekrīt, a) atlīdzināt pieteikuma maksu pusei, kura lēmumu nodeva izskatīšanai WADA (ja piemērojams), un/vai b) pilnībā/daļēji segt visas izmaksas, kas WADA radušās saistībā ar šo pārskatīšanu (ieskaitot WADA TUE komitejas izmaksas, izmaksas par ekspertiem vai darbiniekiem) tiktāl, cik tās nav iekļautas pieteikuma maksā.
8.10. Ja WADA atceļ TUE lēmumu, kuru WADA bija nolēmusi pārskatīt pēc saviem ieskatiem, WADA var lūgt antidopinga organizācijai, kas pieņēma lēmumu, pilnībā/daļēji segt izmaksas, kas WADA radušās saistībā ar attiecīgo pārskatīšanu (ieskaitot WADA TUE komitejas izmaksas, izmaksas par ekspertiem vai darbiniekiem).
8.11. WADA TUE komitejas pamatoto lēmumu WADA nekavējoties dara zināmu sportistam, viņa valsts antidopinga organizācijai un, ja atbilstīgi, starptautiskajai federācijai un lielu sporta pasākumu rīkotājorganizācijai.
[bookmark: _Toc227737811][bookmark: _Toc227742388][bookmark: _bookmark10]9.0. Informācijas konfidencialitāte
9.1. Antidopinga organizācijas ar TUE saistītajā procesā personas datus apstrādā saskaņā ar Datu aizsardzības starptautisko standartu, tostarp ar noteikumiem attiecībā uz glabāšanas laiku. Antidopinga organizācijas nodrošina, lai tām ir derīgas juridiskās pilnvaras vai pamats šādai apstrādei saskaņā ar Datu aizsardzības starptautisko standartu un piemērojamajiem tiesību aktiem.
9.2. Antidopinga organizācijas sportistiem rakstveidā paziņo gan turpmāk minēto informāciju, gan arī jebkuru citu būtisku informāciju saskaņā ar Datu aizsardzības starptautiskā standarta 9. pantu saistībā ar sportista pieteikumu par TUE piešķiršanu vai atzīšanu:
a) visa ar pieteikumu saistītā informācija tiks nosūtīta visu to TUE komiteju locekļiem, kuriem saskaņā ar šo starptautisko standartu ir tiesības pārbaudīt lietas materiālus, un pēc vajadzības citiem neatkarīgiem medicīnas vai zinātnes ekspertiem, kā arī visiem attiecīgajiem darbiniekiem, kas piedalās TUE pieteikumu pārvaldībā, izskatīšanā vai pārsūdzēšanā (tostarp WADA darbiniekiem);
b) sportists pilnvaro savu(s) ārstu(s) pēc TUE komitejas pieprasījuma izpaust jebkādu ar veselību saistītu informāciju, kuru TUE komiteja uzskata par nepieciešamu, lai izvērtētu sportista pieteikumu un pieņemtu lēmumu, un
c) lēmums par pieteikumu tiek darīts pieejams visām antidopinga organizācijām, kurām attiecībā uz sportistu ir tiesības veikt pārbaudes un/vai īstenot rezultātu pārvaldību.
[Piezīme par 9.2. pantu. Ja antidopinga organizācijas apstrādā personas datus saistībā ar TUE procesu tikai ar sportista piekrišanu, tad sportists, kurš piesakās TUE piešķiršanai vai atzīšanai, sniedz rakstveida un skaidru atļauju veikt iepriekš minēto darbību.]
9.3. Izskatot TUE pieteikumu, tiek stingri ievēroti medicīniskās konfidencialitātes principi. Visu attiecīgo TUE komiteju locekļi, neatkarīgie eksperti, ar kuriem notikušas konsultācijas, un attiecīgie antidopinga organizācijas darbinieki visas savas darbības saistībā ar šo procesu veic, ievērojot stingru konfidencialitāti, un paraksta atbilstošus konfidencialitātes līgumus. Konfidencialitāte jo īpaši attiecas uz šādu informāciju:
a) visu medicīnisko informāciju un datiem, ko sniedz sportists un sportista aprūpē iesaistītie ārsti, un
b) visu pieteikumā iekļauto informāciju, tostarp procesā iesaistīto ārstu vārdiem un uzvārdiem.
9.4. Ja sportists vēlas atcelt antidopinga organizācijas tiesības saņemt informāciju par viņa veselības stāvokli, sportists par šo atcelšanu rakstveidā paziņo savam ārstam – ar nosacījumu, ka šādas atcelšanas rezultātā sportista pieteikumu TUE piešķiršanai vai esošas TUE atzīšanai uzskata par atsauktu, nepiešķirot apstiprinājumu/atzinumu.
9.5. Saskaņā ar Datu aizsardzības starptautiskā standarta prasībām antidopinga organizācijas informāciju, ko sportists sniedzis saistībā ar TUE, izmanto tikai šā pieteikuma izskatīšanā un potenciālu antidopinga noteikumu pārkāpumu izmeklēšanas un procesu ietvaros, kā arī tamdēļ, lai izvērtētu TUE programmu, tostarp, bet neaprobežojoties ar tendenču identificēšanu.

[image: ]1. TUE saņemšanas procedūra, ja sportists nav starptautiska līmeņa sportists un ja ir nepieciešama TUE




2. TUE procedūra, ja sportists ir starptautiska līmeņa sportists (un uz viņu attiecas starptautiskās federācijas prasības par TUE) un ja ir nepieciešama TUE

[image: ]



3. Sportists piedalās sporta pasākumā, attiecībā uz kuru lielu sporta pasākumu rīkotājorganizācijai (MEO) ir savas prasības TUE jomā

[bookmark: _Toc227737813][bookmark: _Toc227742390][bookmark: _bookmark12]1. PAPILDINĀJUMS. DEFINĪCIJAS
I. Kodeksā definētie termini, kas tiek lietoti Terapeitiskās lietošanas atļaujas starptautiskajā standartā
ADAMS – antidopinga administrēšanas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un WADA veiktos dopinga apkarošanas pasākumus, ievērojot tiesību aktus datu aizsardzības jomā.
Aizliegtā metode – jebkura metode, kas aizliegto vielu un metožu sarakstā norādīta kā aizliegta.
Aizliegtā viela – jebkura viela vai vielu kategorija, kas aizliegto vielu un metožu sarakstā norādīta kā aizliegta.
Aizliegto vielu un metožu saraksts – saraksts, kurā norādītas aizliegtās vielas un aizliegtās metodes.
Amatieru līmeņa sportists – fiziska persona, kuru tā ir definējusi attiecīgā valsts antidopinga organizācija, tomēr ar nosacījumu, ka šis termins neietver nevienu personu, kura piecu (5) gadu laikā pirms antidopinga noteikumu pārkāpuma izdarīšanas tajā pašā sporta veidā ir bijusi starptautiska līmeņa sportists (ko katra starptautiskā federācija definē saskaņā ar Pārbaužu starptautisko standartu) vai valsts līmeņa sportists (ko katra valsts antidopinga organizācija definē saskaņā ar Pārbaužu starptautisko standartu), ir piedalījusies šajā sporta veidā profesionālā statusā, ir sacentusies starptautiskā sporta pasākumā vai valsts līmeņa sporta pasākumā, ir pārstāvējusi jebkuru valsti starptautiskā sporta pasākumā atklātā kategorijā vai bijusi iekļauta Pārbaudāmo sportistu reģistrā vai citā atrašanās vietas informācijas reģistrā, kuru uztur kāda no starptautiskajām federācijām vai valstu antidopinga organizācijām.
[Piezīme par termina “amatieru līmeņa sportists” definīciju. Attiecībā uz terminu “profesionāls statuss” papildu norādījumi var tikt sniegti Starptautiskajā rezultātu pārvaldības standartā vai vadlīnijās.]
[Piezīme par termina “amatieru līmeņa sportists” definīciju. Termina “atvērta kategorija” nolūks ir izslēgt tās sacensības, kas paredzētas tikai junioru vai noteiktu vecuma grupu kategorijām. Tie apstākļi, kuros aizsargājama persona, nepilngadīga persona vai amatieru līmeņa sportists tiek vērtēts atšķirīgi nekā citas personas vai sportisti, ir īpaši noteikti Kodeksā. Attiecībā uz 7.4. pantu vai jebkuru citu Kodeksa pantu nebūtu jāuzskata, ka bija paredzēta atšķirīga attieksme, ja tas nav skaidri norādīts.]
Antidopinga organizācija – WADA vai parakstītājs, kas atbild par antidopinga noteikumu pieņemšanu attiecībā uz jebkura dopinga kontroles procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas lielu sporta pasākumu rīkotājorganizācijas, kas veic pārbaudes savos rīkotajos sporta pasākumos, starptautiskās federācijas un valstu antidopinga organizācijas.
Anulēšana – skat. iepriekš “sankcijas par antidopinga noteikumu pārkāpumiem”.
Ārpus sacensībām – jebkurš laikposms ārpus sacensību laika.
CAS – Starptautiskā Sporta arbitrāžas tiesa.
Glabāšana – faktiska, fiziska glabāšana vai netieša glabāšana (ko konstatētu tikai tad, ja personai būtu īpaša kontrole pār aizliegto vielu vai aizliegto metodi, vai telpām, kurās atrodas aizliegta viela vai tiek lietota aizliegta metode, vai ja šī persona paredzētu īstenot šo kontroli); tomēr, ja personai nav īpašas kontroles pār aizliegto vielu vai aizliegto metodi, vai telpām, kurās atrodas aizliegta viela vai tiek lietota aizliegta metode, netiešu glabāšanu var konstatēt tikai tad, ja šī persona ir zinājusi par aizliegtas vielas vai aizliegtas metodes esību un paredzējusi to kontrolēt. Tomēr antidopinga noteikumu pārkāpumu nevar konstatēt, pamatojoties tikai uz glabāšanu, ja pirms jebkāda paziņojuma saņemšanas par to, ka persona ir pārkāpusi kādu antidopinga noteikumu, šī persona ir veikusi konkrētas darbības, pierādot, ka tai nav bijis nolūka glabāt kādu aizliegtu vielu vai metodi un ka tā ir atteikusies no šādas glabāšanas, skaidri paziņojot par to antidopinga organizācijai. Neatkarīgi no jebkāda šai definīcijai pretēja apgalvojuma, ja persona iegādājas aizliegtu vielu vai aizliegtu metodi (tostarp, izmantojot elektroniskus vai citus līdzekļus), uzskata, ka šī persona glabā attiecīgo vielu vai metodi.
[Piezīme par termina “glabāšana” definīciju. Saskaņā ar šo definīciju, ja sportista automašīnā tiek atrasti anaboliskie steroīdi, to uzskata par antidopinga noteikumu pārkāpumu, ja vien sportists nepierāda, ka automašīnu ir lietojis kāds cits; šādā gadījumā antidopinga organizācijai ir jāpierāda, ka sportists zināja par šiem anaboliskajiem steroīdiem un viņam bija nolūks tos izmantot, pat ja automašīna nebija tikai sportista valdījumā. Tāpat arī tad, ja anaboliskie steroīdi tiek atrasti zāļu skapītī, kas ir sportista un viņa laulātā kopīgā pārziņā, antidopinga organizācijai ir pienākums pierādīt, ka sportists zināja par steroīdu atrašanos skapītī un ka sportistam bija nolūks tos izmantot. Aizliegtas vielas iegāde ir glabāšana, pat tad, ja, piemēram, produkts netiek saņemts, ir paredzēts kādam citam vai tiek nosūtīts uz trešās personas adresi.]
Izglītība – mācību process, lai ieaudzinātu vērtības un attīstītu uzvedību, kas veicina un sargā sporta garu, un lai nepieļautu tīšu vai netīšu dopinga lietošanu.
Kodekss – Pasaules Antidopinga kodekss.
Lielu sporta pasākumu rīkotājorganizācijas – valstu olimpisko komiteju kontinentālās apvienības un citas starptautiskas vairāku sporta veidu organizācijas, kas darbojas kā jebkura kontinentālā, reģionālā vai cita starptautiska sporta pasākuma pārvaldības struktūra.
Lietošana – jebkādas aizliegtas metodes vai aizliegtas vielas izmantošana, uzsmērēšana, iekšķīga lietošana, injicēšana vai cita veida lietošana.
Mēģinājums – tīša iesaistīšanās norisē, kas ir būtisks posms tādu darbību ciklā, kuru plānotais iznākums ir antidopinga noteikumu pārkāpums. Tomēr antidopinga noteikumu pārkāpumu nevar konstatēt, pamatojoties tikai uz mēģinājumu izdarīt šādu pārkāpumu, ja persona atsakās no šāda nodoma, pirms to atklāj ar šo mēģinājumu nesaistīta trešā persona.
Normai neatbilstīgi analīžu rezultāti – WADA akreditētas laboratorijas vai citas WADA apstiprinātas laboratorijas ziņojums, kurā saskaņā ar Laboratoriju starptautisko standartu ir norādīts, ka paraugā konstatēta aizliegtas vielas vai tās metabolītu vai marķieru klātbūtne vai pierādījumi par aizliegtas metodes lietošanu.
Paraugs – jebkāds bioloģiskais materiāls, kas ņemts, lai veiktu dopinga kontroli.
[Piezīme par termina “paraugs” definīciju. Reizēm ir izteikti iebildumi, ka asins un urīna paraugu ievākšana ir pretrunā ar noteiktu reliģisko un kultūras grupu principiem. Ir konstatēts, ka šādi iebildumi ir nepamatoti.]
Pārbaude – dopinga kontroles procesa daļas, kas ietver pārbaužu veikšanas plānošanu, paraugu vākšanu, paraugu apstrādi, kā arī paraugu transportēšanu uz laboratoriju.
Rezultātu pārvaldība – process, kas ietver termiņu starp paziņojuma sniegšanu saskaņā ar Rezultātu pārvaldības starptautiskā standarta 5. pantu vai atsevišķos gadījumos (piemēram, netipiska atrade, sportista bioloģiskā pase, prasības sniegt informāciju par atrašanās vietu neizpilde) šādus iepriekšējas paziņošanas pasākumus, kas skaidri paredzēti Rezultātu pārvaldības starptautiskā standarta 5. pantā, apsūdzības izvirzīšanu un jautājuma galīgo izlemšanu, tostarp lietas izskatīšanas procesa noslēgumu pirmajā instancē vai pārsūdzības izskatīšanā (ja tika iesniegta apelācija).
Sacensības – Vienas sacīkstes, sacensības, spēle vai atsevišķa sporta sacensība. Piemēram, basketbola spēle vai olimpiskā 100 metru skrējiena fināls vieglatlētikā. Posmu sacensībās un citās sporta sacensībās, kur balvas piešķir, pamatojoties uz attiecīgās dienas vai cita starpposma rezultātiem, atšķirības starp sacensībām un sporta pasākumu ir noteiktas attiecīgās starptautiskās federācijas noteikumos.
Sacensību laiks – laika posms, kas sākas plkst. 23.59 dienā pirms sacensībām, kurās sportistam paredzēts piedalīties, līdz sacensību beigām un ar šādām sacensībām saistītā parauga vākšanas procesam. Tomēr attiecībā uz konkrētu sporta veidu WADA var apstiprināt citu definīciju, ja starptautiskā federācija sniedz pārliecinošu pamatojumu, ka attiecīgajam sporta veidam ir nepieciešama cita definīcija; pēc tam, kad WADA ir apstiprinājusi attiecīgo definīciju, to ievēro visas attiecīgā sporta veida lielu sporta pasākumu rīkotājorganizācijas.
[Piezīme par termina “sacensību laiks” definīciju. Vispārpieņemta definīcija terminam “sacensību laiks” garantē lielāku saskaņotību sportistu starpā visos sporta veidos, sportistu starpā novērš vai samazina neskaidrības par attiecīgo termiņu pārbaužu veikšanai sacensību laikā, novērš nejaušus normai neatbilstīgus analīžu rezultātus starp sacensībām sporta pasākuma laikā un palīdz novērst to, ka jebkādas ārpus sacensībām aizliegtas vielas iespējama snieguma uzlabošanai tiek pārnestas uz sacensību laiku.]
Sankcijas par antidopinga noteikumu pārkāpumiem (“sankcijas”) – ja sportists vai cita persona pārkāpj kādu antidopinga noteikumu, tā sekas varētu būt viens vai vairāki no šādiem sodiem: a) anulēšana ir konkrētajās sacensībās vai sporta pasākumā gūto sportista rezultātu anulēšana, piemērojot visas no tā izrietošās sankcijas, tostarp atsavinot visas medaļas, punktus un balvas; b) diskvalifikācija nozīmē to, ka sportistam vai citai personai antidopinga noteikumu pārkāpuma dēļ uz noteiktu laiku ir aizliegts piedalīties sacensībās vai citos pasākumos, kā arī aizliegts saņemt finansējumu, kā noteikts 10.14. pantā; c) pagaidu aizliegums nozīmē to, ka sportistam vai citai personai uz laiku ir aizliegts piedalīties sacensībās vai pasākumā, līdz tiek pieņemts galīgais lēmums lietā, ko skata saskaņā ar 8. pantu; d) finansiālas sankcijas nozīmē finansiālas sankcijas par antidopinga noteikumu pārkāpumu vai lai atlīdzinātu izmaksas, kas saistītas ar šādu pārkāpumu, un e) informācijas publiskošana ir informācijas izplatīšana plašai sabiedrībai vai citām personām, ne tikai tām, kas ir tiesīgas saņemt iepriekšēju paziņojumu saskaņā ar 14. pantu. Komandu sporta veidos 11. pantā paredzētās sankcijas varētu vērst arī pret komandām.
Sporta pasākums – vienas pārvaldības struktūras organizēta atsevišķu sacensību kopīga virkne (piemēram, olimpiskās spēles, Starptautiskās federācijas pasaules meistarsacīkstes vai Amerikas sporta spēles).
Sportists – jebkura persona, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra valsts antidopinga organizācija) piedalās sporta sacensībās. Antidopinga organizācija pēc saviem ieskatiem var piemērot antidopinga noteikumus sportistam, kas nav ne starptautiska, ne valsts līmeņa sportists, un tādējādi termina “sportists” definīciju attiecināt uz šiem sportistiem. Attiecībā uz sportistiem, kas nav ne starptautiska, ne valsts līmeņa sportisti, antidopinga organizācija varētu izvēlēties: veikt ierobežotas pārbaudes vai pārbaudes neveikt vispār, analizēt paraugus, izmantojot aizliegto vielu nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt terapeitiskās lietošanas atļauju. Tomēr, ja kāds no antidopinga organizācijai pakļautajiem sportistiem, kuru tā izvēlas pārbaudīt un kurš sacenšas zemākā sacensību līmenī, nevis starptautiskā vai valsts līmenī, ir pārkāpis 2.1., 2.3. vai 2.5. pantā minētos antidopinga noteikumus, piemēro Kodeksā noteiktās sankcijas. Lai pildītu Kodeksa 2.8. un 2.9. panta prasības un informētu un izglītotu antidopinga jautājumos, sportists ir jebkura persona, kuru sporta pasākumos piedalīties norīkojis attiecīgais parakstītājs, valdība vai cita sporta organizācija, kas pieņēmusi Kodeksu.
[Piezīme par definīciju “sportists”. Skaidrības labad jānorāda, ka antidopinga organizācija nedrīkst pieņemt atšķirīgus noteikumus šādiem sportistiem (tostarp attiecībā uz terapeitiskās lietošanas atļaujām), izņemot attiecībā uz jautājumiem, kas skaidri minēti iepriekš vai ir tieši atļauti starptautiskajā standartā.
Personas, kuras piedalās sporta pasākumos, var iedalīt kādā no šīm piecām kategorijām: 1) starptautiska līmeņa sportists; 2) valsts līmeņa sportists; 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā; 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.]
Starptautiska līmeņa sportists – sportisti, kas piedalās starptautiska līmeņa sacensībās, ko katra starptautiska federācija nosaka saskaņā ar Pārbaužu starptautisko standartu.
[Piezīme par termina “starptautiska līmeņa sportists” definīciju. Saskaņā ar Pārbaužu starptautisko standartu starptautiskā federācija var brīvi noteikt kritērijus sportistu klasificēšanai starptautiska līmeņa sportistos, piemēram, atbilstīgi reitingam, dalībai noteiktos starptautiskos sporta pasākumos, licences tipam noteiktā laika periodā u. c. Tomēr tā šos kritērijus publicē skaidri un precīzi, lai sportisti ātri un ērti varētu pārliecināties, vai viņi ir klasificēti kā starptautiska līmeņa sportisti. Piemēram, ja kritērijs ir dalība noteiktos starptautiskajos sporta pasākumos, tad starptautiskā federācija publicē šo starptautisko sporta pasākumu sarakstu un piemērojamo atpakaļejošo laika periodu.]
Starptautiskais standarts – WADA pieņemts standarts, kas papildina Kodeksu. Ja starptautiskajā standartā (pretstatā citiem alternatīviem standartiem, praksei vai procedūrām) noteiktās prasības ir izpildītas, var secināt, ka starptautiskajā standartā norādītās procedūras ir veiktas pienācīgi. Starptautiskajos standartos ir iekļauti visi tehniskie dokumenti un tehniskās vēstules, kas izdoti atbilstīgi attiecīgajam starptautiskajam standartam.
Starptautisks sporta pasākums – tāds sporta pasākums vai sacensības, kurus rīko Starptautiskā Olimpiskā komiteja, Starptautiskā Paraolimpiskā komiteja, starptautiskā federācija, lielu sporta pasākumu rīkotājorganizācija vai cita starptautiska sporta organizācija vai saistībā ar kuriem kāda no minētajām organizācijām norīko tehniskās amatpersonas.
Terapeitiskās lietošanas atļauja (TUE) – terapeitiskās lietošanas atļauja ļauj sportistam, kam ir noteikts medicīniskais stāvoklis, lietot aizliegtu vielu vai izmantot aizliegtu metodi, bet tikai tad, ja ir izpildīti 4.4. panta nosacījumi un Terapeitiskās lietošanas atļaujas starptautiskā standarta kritēriji.
Terapijas īstenošana (izplatīšana) – citas personas īstenota aizliegtas vielas vai aizliegtas metodes nodrošināšana, piegādāšana, uzraudzīšana, lietošanas veicināšana vai citāda līdzdalība tās lietošanā vai lietošanas mēģinājumā. Tomēr šī definīcija neietver tādas bona fide medicīniskā personāla darbības, kas saistītas ar aizliegtu vielu vai aizliegtu metožu lietošanu patiesā un likumīgā terapeitiskā nolūkā vai citu pieņemamu iemeslu dēļ, kā arī neietver darbības, kas saistītas ar tādām aizliegtām vielām, kuras nav aizliegtas ārpus sacensību pārbaudēs, ja vien apstākļi kopumā neliecina par to, ka šādas aizliegtas vielas ir lietotas nevis patiesi un likumīgi terapeitiskā nolūkā, bet gan sportiskā snieguma uzlabošanai.
Valsts antidopinga organizācija – tādas valsts pilnvarotas struktūras, kam valsts līmenī ir galvenās pilnvaras un atbildība pieņemt un īstenot antidopinga noteikumus, norīkot paraugu vākšanu, pārvaldīt pārbaudes rezultātus un veikt rezultātu pārvaldību valsts līmenī. Ja kompetentā(-ās) valsts iestāde(-es) nav piešķīrusi(-šas) šādas pilnvaras, šādas struktūras funkcijas pilda valsts olimpiskā komiteja vai tās pilnvarota iestāde.
Valsts līmeņa sportists – sportists, kas piedalās valsts līmeņa sacensībās, ko katra valsts antidopinga organizācija noteikusi saskaņā ar Pārbaužu starptautisko standartu.
[Piezīme par termina “valsts līmeņa sportists” definīciju. Katra valsts antidopinga organizācija publicē savu valsts līmeņa sportista definīciju (ar atbalsta kritērijiem, ja tādi ir) tādā veidā, lai sportistiem būtu pietiekama skaidrība, vai konkrētais sportists ir valsts līmeņa sportists.]
WADA – Pasaules Antidopinga aģentūra.

II. Datu aizsardzības starptautiskajā standartā definētie termini
[bookmark: _Toc227737814][bookmark: _Toc227742391]Terapeitiskās lietošanas atļaujas starptautiskais standarts
Apstrāde (un citi kopējas izcelsmes vārdi, piemēram, apstrādāt un apstrādāts) – personas datu vākšana, piekļuve tiem, datu saglabāšana, uzglabāšana, atklāšana, pārsūtīšana, nosūtīšana, grozīšana, dzēšana vai citas darbības ar šiem datiem.
Personas dati – dati – neatkarīgi no tā, vai tie ir elektroniskā vai fiziskā formā, tostarp bez ierobežojumiem sensitīvi personas dati, kas attiecas uz identificētu vai identificējamu personu un kas tiek apstrādāti saistībā ar antidopinga darbībām.
[Piezīme par termina “personas dati” definīciju. Tas nozīmē, ka personas dati tostarp ir sportista vārds un uzvārds, dzimšanas gads, kontaktinformācija un informācija par sportista piederību sporta organizācijām, atrašanās vietu, TUE (ja tādas ir piešķirtas), antidopinga pārbaužu rezultātiem un rezultātu pārvaldību. Personas dati ir arī tādi personas dati un kontaktinformācija, kas attiecas uz citām personām, piemēram, medicīnas speciālistiem un citām personām, kuras strādā ar sportistu, ārstē viņu vai palīdz viņam antidopinga jautājumos. Arī šāda informācija ir personas dati, un tās lietojumu reglamentē šis starptautiskais standarts visā tā apstrādes laikā neatkarīgi no tā, vai attiecīgā persona turpina piedalīties organizētās sporta sacensībās.]
III. Starptautiskajā rezultātu pārvaldības standartā definētie termini, kuri tiek izmantoti Terapeitiskās lietošanas atļaujas starptautiskajā standartā
Rezultātu pārvaldības iestāde – antidopinga organizācija, kura ir atbildīga par to, lai attiecīgajā gadījumā veiktu rezultātu pārvaldību.
IV. Tie definētie termini, kas īpašā nozīmē lietoti Terapeitiskās lietošanas atļaujas starptautiskajā standartā
Terapeitisks – tāds, kas attiecas uz diagnosticēta medicīniskā stāvokļa uzlabošanu, izmantojot ārstnieciskos līdzekļus vai metodes, vai nodrošina vai veicina ārstēšanu.
Terapeitiskās lietošanas atļaujas piešķiršanas komiteja (TUE komiteja) – speciālistu grupa, ko antidopinga organizācija izveidojusi TUE pieteikumu izskatīšanai.
WADA TUE komiteja – speciālistu grupa, ko WADA izveidojusi, lai pārskatītu citu antidopinga organizāciju pieņemtos lēmumus par TUE.

